‘Kinderarbeid’-saak: Man hoor oor borgtogHendrik Reyneke. Foto: Facebook Die arbeidsmakelaar van die Wesselsbron-gebied in die Vrystaat wat tereg staan op aanklagte van onder meer kinderarbeid en mensehandel, het Vrydag weer in die plaaslike landdroshof verskyn. Hendrik Reyneke is op 7 September op die plaas Driehoek deur lede van die Valke in hegtenis geneem nadat bewerings aan die lig gekom het dat hy minderjarige kinders as werkers op plase in die gebied laat werk het. Hy staan tereg op aanklagte van kinderarbeid, mensehandel en die oortreding van die basiese voorwaardes vir indiensneming. Reyneke se borgtogaansoek is Woensdag aangehoor waarna die saak tot vandag uitgestel is. Kapt. S’fiso Nyakane, woordvoerder van die Valke, het bevestig Reyneke se borgtogaansoek is geweier. Hy sal in polisieaanhouding bly tot en met sy volgende hofverskyning op 25 Oktober. Maroela Media het vroeër berig die Valke het gesê 39 kinders tussen die ouderdomme van 13 en 17 jaar en 247 volwassenes is verlede maand van vier verskillende plase in die Wesselsbron-distrik “gered”. Daar word beweer dat dié werkers van Setlagole, Madibogo en Delareyville af laat kom is om op plase in die gebied te werk. Volgens die bewerings is sommige van die werkers minder as die minimumloon betaal, is hulle vrot vleis gegee om te eet en moes hulle in haglike omstandighede woon. Tobie Bird, Reyneke se swaer, het vroeër aan Maroela Media gesê daar steek geen waarheid in die bewerings nie en die saak word opgeblaas ter wille van ŉ politieke agenda. “Ons as familie beskou ons nie as verhewe bo die reg nie en as dit was dat Hendrik wel die wet oortree het, sal ons hom steeds ondersteun en die probleme saam met hom aanpak en ons pak slae vat. Maar ons weet dat hierdie ŉ opgeblaasde politieke kwessie teen hom is. Hendrik is ŉ geweldige sagte man en al wat hy gedoen het, was om vir ongeveer 250 werkers elke jaar van ŉ inkomste te voorsien,” het Bird gesê. Reyneke se regsverteenwoordiger kon nie Vrydag onmiddellik bereik word vir kommentaar nie.